LIETUVOS BANKO VALDYBOS

N U T A R I M A S

DĖL LIETUVOS BANKO VALDYBOS 2008 m. GRUODŽIO 16 d. NUTARIMO Nr. 202 „DĖL KREDITO UNIJŲ DIDŽIAUSIOS PASKOLOS SUMOS VIENAM SKOLININKUI IR DIDELIŲ PASKOLŲ APSKAIČIAVIMO TAISYKLIŲ PATVIRTINIMO“ PAKEITIMO

2012 m. gruodžio 21 d. Nr. 03-286

Vilnius

Lietuvos banko valdyba n u t a r i a:

1. Pakeisti Lietuvos banko valdybos 2008 m. gruodžio 16 d. nutarimą Nr. 202 „Dėl Kredito unijų didžiausios paskolos sumos vienam skolininkui ir didelių paskolų apskaičiavimo taisyklių patvirtinimo“ (Žin., 2008, Nr. 147-5937; 2012, Nr. 98-5028):

1.1. išdėstyti preambulę taip:

„Vadovaudamasi Lietuvos Respublikos Lietuvos banko įstatymo (Žin., 1994, Nr. 99-1957; 2001, Nr. 28-890; 2004, Nr. 54-1830; 2009, Nr. 153-6895; 2011, Nr. 145-6812) 42 straipsnio 3 dalies 1 punktu, Lietuvos Respublikos kredito unijų įstatymo (Žin., 1995, Nr. 26-578; 2008, Nr. 76-3003) 44 straipsnio 2 dalimi, Lietuvos banko valdyba n u t a r i a:“;

1.2. nurodytu nutarimu patvirtintose Kredito unijų didžiausios paskolos sumos vienam skolininkui ir didelių paskolų apskaičiavimo taisyklėse:

1.2.1. pripažinti netekusiu galios 2 punktą;

1.2.2. išdėstyti 6 punktą taip:

„6. Vienam skolininkui suteiktų paskolų sumos sudedamos į bendrą sumą (toliau – paskolos suma). Didžiausios paskolos sumos vienam skolininkui ir didelių paskolų ataskaitoje pateikiamas susijusių asmenų (jeigu yra) sąrašas. Nurodoma grynoji paskolos vertė.“;

1.2.3. pakeisti 7 punktą:

„7. Skaičiuojant, ar paskolos suma neviršija 25 procentų kredito unijos perskaičiuoto kapitalo, į paskolos sumą neįtraukiama:“;

1.2.4. papildyti 71 punktu:

„71. Skaičiuojant, ar paskolos suma neviršija 500 000 litų, į paskolos sumą, be 7.1–7.8 punktuose nurodytų atvejų, taip pat neįtraukiamos:

71.1. paskolos, suteiktos ūkininkams Lietuvos Respublikos ūkininko ūkio įstatyme (Žin., 1999, Nr. 43-1358; 2002, Nr. 123-5537) nurodytai ūkininko veiklai plėtoti;

71.2. paskolos, suteiktos žemės ūkio bendrovėms;

71.3. paskolos, suteiktos kooperatinėms bendrovėms (kooperatyvams), kurios teisės aktų nustatyta tvarka pripažintos žemės ūkio kooperatinėmis bendrovėms (kooperatyvais);

71.4. paskolos, suteiktos gyvenamosios paskirties nekilnojamajam turtui įsigyti arba statyti;

71.5. lėšos, laikomos Lietuvos Respublikoje įregistruotuose bankuose ir užsienio bankų filialuose.“;

1.2.5. išdėstyti 8 punktą taip:

„8. Kiekvieną ketvirtį kredito unijos Lietuvos banko Priežiūros tarnybai privalo pateikti Didžiausios paskolos sumos vienam skolininkui ir didelių paskolų ataskaitą (7001U forma). Į Didžiausios paskolos sumos vienam skolininkui ir didelių paskolų ataskaitą įtraukiamos didelės paskolos ir atskirai kiekviena paskola, kuri yra mažesnė negu 10 procentų kredito unijos perskaičiuoto kapitalo, bet bendroji paskolų (grynąja verte) suma skolininkui lygi arba viršija 10 procentų kredito unijos perskaičiuoto kapitalo. Į Didžiausios paskolos sumos vienam skolininkui ir didelių paskolų ataskaitą įtraukiamos didelės paskolos, apskaičiuotos pagal 7 punkte nurodytus reikalavimus.“

2. Nustatyti, kad šis nutarimas įsigalioja 2013 m. vasario 1 d.

Valdybos pirmininko pavaduotojas,

pavaduojantis Valdybos pirmininką	Raimondas Kuodis